አምስተኛው ጠቅላላ ምርጫ በከፍተኛ የህዝብ ተሳትፎ ፍትሃዊ፣ ዴሞክራሲያዊና ሰላማዊ ሆኖ መጠናቀቁን የኢህአዴግ ስራ አስፈፃሚ ኮሚቴ ገመገመ
አምስተኛው ጠቅላላ ምርጫ ነፃ፣ ፍትሐዊ፣ ዴሞክራሲያዊ፣ ሰላማዊና ከፍተኛ ህዝባዊ ተሳትፎ የታየበትና የሀገራችን ህዝቦች የጀመሩትን የህዳሴ ጉዞ ለማስቀጠል ያላቸውን ቁርጠኝነት በተግባር ያረጋገጡበት ሆኖ መጠናቀቁንም ስራ አስፈፃሚው ገልፃል።ምርጫው የሉአላዊ ስልጣን ባለቤት የሆኑት መላው የሀገራችን ህዝቦች እጅግ በሚያስደንቅ መልኩ ሁለንተናዊ ተሳትፎአቸው የተረጋገጠበትና የሀገራችን የዴሞክራሲ ስርዓት ግንባታ በህዝቦች ዋነኛ ባለቤትነት እየጎመራ መሄዱን አሳይቷል ብሏል ኮሚቴው፡፡ህዝቡ በነቂስ ወጥቶ የመራጭነት ካርድ ከመውሰድ ጀምሮ በምርጫው ሂደት የነቃ ተሳትፎ በማድረግና በነጻነት በመምረጥ ያደረገው ከፍተኛ ተሳትፎ የሀራችን ዴሞክራሲ ግንባታ በጽኑ ህዝባዊ መሰረት እየተገነባ መሆኑን ያሳየ በመሆኑ ለሁሉም አካላት ታላቅ መልእክት ያስተላለፈ መሆኑን ስራ አስፈጻሚ ኮሚቴው ገልጿል።የምርጫው ሂደት ፍፁም ሰላማዊ ሆኖ መጠናቀቁም የሀገራችንን ሰላም ለማደፍረስ የሚንቀሳቀስ ማንኛውም አካል በህዝቡ ውስጥ ቦታ እንደሌለው ትምህርት ሰጥቶ ያለፈ ነው ብሏል ኮሚቴው።ብሔራዊ ምርጫ ቦርድ ምርጫው ፍትሐዊ፣ ሕጋዊ፣ ዴሞክራሲያዊ፣ ሰላማዊና አሳታፊ ሆኖ እንዲጠናቀቅ ህጋዊ ሃላፊነቱን በመወጣት ያደረገው ሁለንተናዊ እንቅስቃሴ የቦርዱን ዴሞክራሲያዊ ምርጫ የማስፈጸም ብቃት በከፍተኛ ደረጃ እየጎለበተ መምጣቱን አሳይቷል ብሏል፡፡የውድድር ሜዳው ለሁሉም ተወዳዳሪዎች ፍትሃዊ እንዲሆን በማድረግ፣ የፓርቲዎች የበጀት ድጋፍ እና የሚዲያ ነጻ የአየር ጊዜና የጋዜጣ አምድ የሚከፋፈልበት ፍትሃዊ መስፈርት በማዘጋጀት፣ የተለያዩ የምክክር መድረኮች በማዘጋጀት እና ከፓርቲዎቸ የሚቀርቡለትን አቤቱታዎች በፍጥነት ምላሽ በመስጠት ቦርዱ ያደረገው እንቅስቃሴ ለምርጫው ፍትሃዊነትና ዴሞክራሲያዊነት የነበረው አስተዋጽኦ ከፍተኛ እንደነበር ኮሚቴው ገልጿል፡፡በምርጫው ተወዳዳሪ ፓርቲዎች ከምንጊዜውም በላይ እጩዎቻቸውን በማቅረብና የምርጫ ቅስቀሳ በማካሄድ ከፍተኛ ተሳትፎ ያደረጉበት መሆኑንም ኮሚቴው በግምገማው ተመልክቷል፡፡የምርጫ ስነ-ምግባር ደንቡን የፈረሙ ፓርቲዎች በየደረጃው የጋራ ምክር ቤቶች በማቋቋም የሚያጋጥሙ ችግሮችን መፍትሔ እንዲያገኙ በማድረግ በርካታ ቅሬታዎችና አቤቱታዎች በየደረጃው እንዲፈቱ መደረጉ ለምርጫው ፍትሃዊነት፣ ዴሞክራሲያዊነትና ሰላማዊነት  የበኩሉን ድርሻ ተወጥቷል ብሏል ኮሚቴው፡፡በሂደቱ የኢህአዴግ አመራሮች፣ አባላትና ደጋፊዎች ምርጫው ነፃ፣ ፍትሐዊ፣ ዴሞክራሲያዊ ሰላማዊና ፍትሐዊ ሆኖ እንዲጠናቀቅ በከፍተኛ የኃላፊነት መንፈስና ዲሲፕልን መንቀሳቀሳቸውን የገመገመው ኮሚቴው ይህ ተግባር የህዝባችንን የልማት፣ የሰላም፣ የዴሞክራሲና የመልካም አስተዳደር ፍላጎት ለማሟላት ከምንጊዜም በላይ ርብርብ በማድረግ መደገም አለበት ብሏል።በህጋዊና ሰላማዊ መንገድ በምርጫው የተሳተፉ የፖለቲካ ድርጅቶችም ዴሞክራሲ እንዲጎለብት የበኩላቸውን ድርሻ መወጣታቸውን የተመለከተው ኮሚቴው ኢህአዴግ ያለውን አክብሮት ገልፆ በቀጣይም ከፓርቲዎቹ ጋር ለመስራትና ለመመካከር ቁርጠኛ መሆኑን አስታውቋል።በአንፃሩ ሕጋዊና ሕገወጥነትን እያጣቀሱ ሲንቀሳቀሱ የነበሩ ፓርቲዎች እንደነበሩ ያወሳው ኮሚቴው እነዚህ ፓርቲዎች የህዝቡን ውሳኔ አክብረው ህጋዊውን መንገድ ብቻ ይዘው መንቀሳቀስ እንዳለባቸው አሳስቧል።የምርጫውን ሂደት ዴሞክራሲያዊ፣ ነፃና ተአማኒነት ያለው ስለመሆኑ በመታዘብ የበኩላቸውን ገንቢ ሚና ለመጫወት የተንቀሳቀሱትን የሲቪክ ማሕበራት ጥምረት እና የአፍሪካ ሕብረት የምርጫ ታዛቢ ቡድንንም ኢህአዴግ እንደሚያመሰግን ነው ስራ አስፈፃሚው ኮሚቴው ያስታወቀው።መላ ህዝቡን በማሳተፍ የፀጥታ አካላት ባደረጉት ርብርብ ምርጫው ፍፁም ሰላማዊ ሆኖ መጠናቀቁን የገመገመው ኮሚቴው ህዝባዊና መንግስታዊ ተልዕኳቸውን በሚገባ በመወጣታቸው ኢህአዴግ ከፍ ያለ ምስጋናውን ያቀርባል ብሏል።ስራ አስፈፃሚ ኮሚቴው በምርጫ ቦርድ ጊዜያዊ ውጤት መሰረት ኢህአዴግ መንግስትን መመስረት የሚያስችለው የፓርላማ መቀመጫ በማግኘቱ ከዚህ በፊት የተጀመሩ የልማት፣ የሰላም፣ የዴሞክራሲያዊ ስርዓት ግንባታና መልካም አስተዳደር የማስፈን ስራዎችን ከህዝቡ ጋር በመሆን አጠናክሮ ያስቀጥላል ብሏል።ህዝቡ እስካሁን ላልረካባቸው የመልካም አስተዳደር ጉዳዮች፣ የወጣቶች የስራ ዕድል ፈጠራ እና መሰል የህዝብ ጥያቄዎች ልዩ ትኩረት ሰጥቶ እንደሚረባረብም ገልፃል።በሁለተኛው የዕድገትና የትራንስፎርሜሽን ዕቅድ የህዝቡን ፍላጎቶች በአግባቡ በማካተት ኢህአዴግ ከህዝቡ ጋር በመሆን ለተሻለ እድገትና ለውጥ እንደሚረባረብ ኮሚቴው አረጋግጧል።ፈጣንና ተከታታይ የልማት እድገታችን አጠናክሮ ለማስቀጠል ወሳኝ የሆነውን የግብርና ልማት በያዝነው የክረምት ወራት አጠናክሮ መረባረብ እንዳለበት ኮሚቴው አጽንኦት ሰጥቶታል፡፡ለዚህም ሁሉም የልማት ሃይሎች የተለመደውን ተግባራቸውን አጠናክረው እንዲቀጥሉ ጥሪ በማቅረብ ስራ አስፈጻሚ ኮሚቴው ስብሰባውን ማጠናቀቁን የኢህአዴግ ም/ቤት ጽ/ቤት አስታውቋል፡፡